Борис Младенов-Young
Завлякъл син баща си грохнал, стар…

chitanka.info

Завлякъл син баща си грохнал, стар,

с голяма кука, според обичая,

на селското бунище. Хищен звяр

на старините му да сложи края.

Със себе си бил взел и своя син.

Детето жално гледало, горкото…

Сбогували се те и със „Амин“,

потеглили обратно към селото.

„Ей, тате, — рекло умно то. — С какво

един ден ще те хвърля на боклука?

Та ти забрави дървената кука!“

Стъписал се бащата, свел чело

и… стареца на гръб прибрал накрая…

Така се сложил край на обичая!

Сидни, Австралия — 2014 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.